Tónlistarhátíðin Extreme Chill Festival verður haldin í Reykjavík dagana 12. - 15. september 2019 , en þetta er tíunda árið sem hún fer fram . Óhætt er að segja að hátíðin verði með enn stærra sniði en áður og því mun hún eiga sér stað á sjö mismunandi stöðum í miðborginni og kemur fjöldi ólíkra listamanna fram , allt frá tilraunakenndum listamönnum til klassískra listamanna . Þar á meðal Marcus Fischer , Kristín Anna , Stereo Hypnosis , Mixmaster Morris , Hotel Neon , Jana Irmert , Christopher Chaplin , Farao , Special-K , Hoshiko Yamane , Mikael Lind og Tangerine Dream . Tangerine Dream er ein stærsta hljómsveit raftónlistarsenunnar en hún var stofnuð af Edgar Froese í Þýskalandi árið 1967 og hefur síðan gefið út yfir 100 frumsamdar plötur , samið tónlist við fjölda kvikmynda og tölvuleikja og sjö sinnum verið tilnefnd til Grammy-verðlauna . Eftir andlát Froese árið 2015 hafa eftirlifandi meðlimir sveitarinnar , Thorsten Quaesching , Ulrich Schnauss og Hoshiko Yamane , haldið merkjum sveitarinnar og stofnanda á lofti í náinni samvinnu við Biöncu Froese , ekkju Edgars Froese . Síðasta plata sveitarinnar Quantum Gates kom út árið 2017 og í kjölfarið hafa fylgt tónleikar á stöðum eins og Dekmantel , Flow Festival og Barbican Hall í London . Extreme Chill er hátíð sem setur markmiðið hærra með hverju ári en hún hefur verið haldin víða um land og eins í Berlín og átt í samstarfi við ýmsar hátíðir bæði hérlendis og erlendis . Markmið hennar er að kynna íslenska og erlenda raftónlistarmenn og tengja saman erlenda og innlenda tónlistar - og vídeó / myndlistarmenn og sköpun þeirra , tengja saman ólík listform , hljóðheim raftónlistarinnar og lifandi myndheim og vekja athygli á rafrænni Reykjavík , raftónlistarhöfuðborg Íslands .